төсөл

**ӨРГӨН НЭВТРҮҮЛЭГ ХӨГЖҮҮЛЭХ САНГИЙН ДҮРЭМ**

**Нэг. Нийтлэг үндэслэл**

* 1. Засгийн газрын тусгай сангийн тухай хуулийн 5.3.23-т заасан “Өргөн нэвтрүүлэг хөгжүүлэх сан” (цаашид “сан” гэх)-гийн чиг үүрэг, удирдлага, зохион байгуулалтыг энэхүү дүрмээр тодорхойлно.
  2. Сангийн дүрэм нь Өргөн нэвтрүүлгийн тухай, Засгийн газрын тусгай сангийн тухай хууль болон холбогдох бусад хууль тогтоомжид нийцсэн байна.
  3. Сан нь Өргөн нэвтрүүлгийн тухай хуулийн 20 дугаар зүйлийн 20.1.1, 20.1.2, 20.1.3 болон Засгийн газрын тусгай сангийн тухай хуулийн 211.2.1, 211.2.2, 211.2.3-д заасан чиг үүргийг хэрэгжүүлнэ.
  4. Сан нь цахим хөгжил, харилцаа холбооны асуудал эрхэлсэн төрийн захиргааны төв байгууллагын дэргэд ажиллана.
  5. Энэхүү сангаас “Соёл урлагийг дэмжих сан” болон бусад ижил төстэй үйл ажиллагаа эрхэлдэг сангаас санхүүжилт болон дэмжлэг авсан төсөл, арга хэмжээ, бүтээлийг санхүүжүүлэхгүй.
  6. Сангийн үйл ажиллагааны болон санхүүгийн тайлан олон нийтэд ил тод байна.
  7. Сан нь Засгийн газраас баталсан журмын дагуу үйл ажиллагаа эрхэлнэ.
  8. Сан нь цахим хөгжил, харилцаа холбооны асуудал эрхэлсэн төрийн захиргааны төв байгууллагын хэвлэмэл хуудас (албан бланк), тамга, тэмдэгийг ашиглана.
  9. Сан нь Төрийн санд данстай байна.
  10. Сангийн шийдвэр, албан бичиг, гэрээ, хэлцлийг цахим хөгжил, харилцаа холбооны Сайд баталгаажуулна.

**Хоёр. Сангийн удирдлага, зохион байгуулалт**

* 1. **Сангийн удирдлага, зохион байгуулалт, үйл ажиллагааг цахим хөгжил, харилцаа холбооны асуудал хариуцсан төрийн захиргааны төв байгууллагын төсвийн ерөнхийлөн захирагч (цаашид “Сангийн дарга” гэх) удирдана.**
  2. Төсвийн ерөнхийлөн захирагч нь тусгай сангийн хөрөнгийн бүрдүүлэлт, зарцуулалтыг хариуцан удирдаж, хяналт тавьж, тайлагнана.
  3. **Сан нь орон тооны бус Хяналтын зөвлөлтэй байна.**
  4. Сангийн санхүүгийн тайлан гаргах, санхүүгийн үйл ажиллагааг цахим хөгжил, харилцаа холбооны асуудал хариуцсан төрийн захиргааны төв байгууллагын сан хариуцсан нягтлан бодогч хэрэгжүүлнэ.
  5. Сангийн үйл ажиллагааг хэрэгжүүлэх чиг үүргийн 3 хүртэлх мэргэжилтнийг цахим хөгжил, харилцаа холбооны асуудал хариуцсан төрийн захиргааны төв байгууллагын албан тушаалын тодорхойлолтод тусгасан байна.
  6. Сангийн дарга дараах эрх, үүргийг хэрэгжүүлнэ. *Үүнд:*
     1. санг өдөр тутмын удирдлагаар хангах;
     2. сангаас хэрэгжүүлэх төсөл, арга хэмжээ болон бүтээлийн төлөвлөлтийг хийж батлах, биелэлтийг хангах;
     3. сангийн төсвийг Төсвийн тухай хууль, Шилэн дансны тухай хууль болон бусад хууль тогтоомж, батлагдсан дүрэм, журмын хүрээнд захиран зарцуулах;
     4. санг төлөөлж бусад байгууллагатай харилцах;
     5. энэ дүрэм болон холбогдох бусад хуулиар олгосон бүрэн эрхэд хамаарах асуудлаар тушаал гаргах;
     6. санд төвлөрүүлэхээр төлөвлөсөн хөрөнгийн хэмжээг санхүү, төсвийн асуудал эрхэлсэн төрийн захиргааны төв байгууллагад тухайн жилийн төсвийн хүрээний мэдэгдэл болон улсын төсвийн төсөлд тусгуулахаар санал хүргүүлэх;
     7. сангийн орон тооны бус Хяналтын зөвлөлийн хуралдааныг зохион байгуулж, ажлын явц, биелэлтийг хэлэлцэх, холбогдох үйл ажиллагааны уялдааг ханган ажиллах;

**Гурав. Орон тооны бус Хяналтын зөвлөлийн бүрэлдэхүүн, хэрэгжүүлэх**

**үйл ажиллагаа**

* 1. Хяналтын зөвлөл (орон тооны бус зөвлөл байна)-ийг цахим хөгжил, харилцаа холбооны Сайдын тушаалаар 13 гишүүний бүрэлдэхүүнтэйгээр, 3 жилийн хугацаатай байгуулах бөгөөд бүрэлдэхүүнд дараах байгууллагуудын төлөөллийг оролцуулна. Үүнд:
* Боловсрол, шинжлэх ухааны асуудал хариуцсан төрийн захиргааны төв байгууллага;
* Соёлын асуудал хариуцсан төрийн захиргааны төв байгууллага;
* Цахим хөгжил, харилцаа холбооны асуудал эрхэлсэн төрийн захиргааны төв байгууллага;
* Харилцаа холбооны зохицуулах хороо
* Оюуны өмчийн асуудал хариуцсан төрийн захиргааны байгууллага;
* Хөгжлийн бэрхшээлтэй хүний хөгжлийн асуудлыг хариуцсан төрийн захиргааны байгууллага;
* Радио Телевизийн Үндэсний Сүлжээ УТҮГ;
* Монголын телевизүүдийн холбооны төлөөлөл;
* Орон нутгийн телевизүүдийн “Гал хөгжил” холбоо ГҮТББ;
* Олон сувгийн үйлчилгээ эрхлэгчдийн төлөөлөл;
* Радиогийн үйлчилгээ эрхлэгчдийн төлөөлөл;
* Телевизийн үйлчилгээ эрхлэгчдийн төлөөлөл;
* Контент бүтээгч, хөгжүүлэгчдийн төлөөлөл.
  1. Хяналтын зөвлөлийн гишүүн нь аудит, хяналт мониторинг, оюуны өмч, боловсрол шинжлэх ухаан, өргөн нэвтрүүлгийн чиглэлээр 5-аас доошгүй жил ажилласан ажлын туршлагатай Монгол Улсын иргэн байна.
  2. Хяналтын зөвлөлийн даргыг зөвлөлийн гишүүдийн дотроосоо сонгоно.
  3. Хяналтын зөвлөл нь дараах чиглэлээр хяналт тавина. Үүнд:
     1. өргөн нэвтрүүлгийг хөгжүүлэх сангаас зохион байгуулж байгаа үйл ажиллагаа нь хуулиар тогтоосон зорилго, сангийн бодлого, холбогдох журамд нийцэж буй эсэхийг тодорхойлох;
     2. сангийн үйл ажиллагаатай холбоотой иргэн, аж ахуйн нэгж, байгууллагаас ирүүлсэн өргөдөл, гомдол, санал хүсэлтийг шийдвэрлэх;
     3. сангийн хөрөнгийн зарцуулалтыг сангийн бүрдүүлэлтээс хэтрүүлэхгүй байх;
     4. сангийн санхүүгийн аудитын дүгнэлт, төсөл арга хэмжээний хэрэгжилтэд хийсэн үнэлгээний тайлан, зөвлөмжийн хэрэгжилтийг ханган ажиллахад хяналт тавих;
     5. сангийн үйл ажиллагааны чиглэлээр цахим хөгжил, харилцаа холбооны асуудал эрхэлсэн төрийн захиргааны төв байгууллагад санал, зөвлөмжийг хүргүүлэх гарган ажиллах;
  4. Хяналтын зөвлөл нь сангийн тайлан, мэдээлэл, шаардлагатай бусад баримт бичгийг гаргуулан авах эрхтэй.

**Дөрөв. Хуралдааны дэг**

* 1. Хяналтын зөвлөлийн үйл ажиллагааны хэлбэр нь хуралдаан байна.
  2. Хуралдаан хууль дээдлэх, асуудлыг чөлөөтэй хэлэлцэж, цөөнхийн саналыг хүндэтгэн сонсож, олонхын саналаар, илээр санал хурааж шийдвэрлэх зарчмыг удирдлага болгоно.
  3. Хуралдаан ээлжит болон ээлжит бус байна.
  4. Ээлжит хуралдаан улирлын эхний долоо хоногийн Лхагва гарагийн 14:00 цагаас эхэлнэ.
  5. Ээлжит бус хуралдааныг Зөвлөлийн даргын товлосноор эсхүл Зөвлөлийн гишүүдийн гуравны нэгээс доошгүй нь санал болгосноор зарлан хуралдуулна.
  6. Зөвлөлийн хуралдаанд гишүүд нь 75 хувиас дээш ирцтэй тохиолдолд хуралдааныг хүчинтэйд тооцно.
  7. Хуралдааны товыг зарлах, зохион байгуулах, хуралдааны тэмдэглэлийг хөтлөх зэрэг зохион байгуулалтын ажлыг цахим хөгжил, харилцаа холбооны асуудал эрхэлсэн төрийн захиргааны төв байгууллага хариуцах ба тэмдэглэлд хуралдаанаар асуудлыг хэлэлцсэн байдал, гаргасан шийдвэр, санал хураалтын дүн, сонирхлын зөрчилтэй холбоотой тайлбар, шийдвэрийн талаар зарчмын өөр саналтай гишүүний тайлбар зэргийг тэмдэглэнэ. Гишүүн тайлбараа бичгээр гаргаж болно.
  8. Хуралдаанаар хэлэлцсэн асуудлыг хуралдаанд оролцож буй гишүүдийн олонхын саналаар, илээр санал хураах зарчмаар шийдвэрлэнэ.
  9. Сангийн дарга эсхүл зөвлөлийн гишүүдийн олонхын санаачилгаар ээлжит бус хуралдааныг зохион байгуулж болно.

**Тав. Санг үүсгэх, татан буулгах**

* 1. Сангийн журмыг Өргөн нэвтрүүлгийн тухай хуулийн 28.3-т зааснаар Засгийн газар баталж, уг журмыг баталснаар санг байгуулсанд тооцно.
  2. Санг татан буулгах, өөрчлөн байгуулах үйл ажиллагааг холбогдох хууль тогтоомжид заасан журмын дагуу Засгийн газар шийдвэрлэнэ.

**Зургаа. Хариуцлага**

* 1. Сангийн хөрөнгийн ашиглалт, зарцуулалттай холбогдсон маргааныг Зөрчлийн тухай хууль болон бусад холбогдох хууль тогтоомжийн дагуу шийдвэрлүүлнэ.
  2. Энэ дүрмийг зөрчсөн этгээдэд холбогдох хууль тогтоомжид заасны дагуу хариуцлага хүлээлгэнэ.

---o0o---

төсөл

**ӨРГӨН НЭВТРҮҮЛЭГ ХӨГЖҮҮЛЭХ САН БҮРДҮҮЛЭХ, ТҮҮНИЙГ**

**ЗАРЦУУЛАХ ЖУРАМ**

**Нэг. Нийтлэг үндэслэл**

* 1. Энэхүү журмаар Өргөн нэвтрүүлэг хөгжүүлэх сан (цаашид “Сан” гэх) бүрдүүлэх, түүнийг зарцуулах харилцааг зохицуулна.
  2. Сангийн үйл ажиллагаанд Харилцаа холбооны тухай, Өргөн нэвтрүүлгийн тухай, Засгийн газрын тусгай сангийн тухай, Төсвийн тухай хууль болон холбогдох бусад хууль тогтоомжийг баримтална.

**Хоёр. Хамрах хүрээ**

* 1. Өргөн нэвтрүүлгийн үйлчилгээ эрхлэх тусгай зөвшөөрөл эзэмшигч (орон даяар болон орон нутагт);

**Гурав. Сангийн хөрөнгийн эх үүсвэр**

* 1. Сангийн хөрөнгө нь Засгийн газрын тусгай сангийн тухай хуулийн 211.1.1-211.1.3-т заасан эх үүсвэрээс бүрдэнэ. Үүнд*:*
     1. Улсын болон орон нутгийн төсвөөс өргөн нэвтрүүлэг хөгжүүлэх санд зориулан төсөвлөсөн төсөв;
     2. Монгол Улс даяар болон орон нутагт өргөн нэвтрүүлгийн үйлчилгээ эрхлэгчээс энэхүү санд хандивласан хөрөнгө;
     3. “бусад эх үүсвэр” гэдэгт дотоодын аж ахуйн нэгж, хувь хүн, хуулийн этгээдээс санд зориулсан хөрөнгө.

**Дөрөв. Сангийн хөрөнгийн зориулалт**

* 1. Сангийн хөрөнгийг дор дурдсан арга хэмжээг санхүүжүүлэхэд зарцуулна. Үүнд:
     1. Өргөн нэвтрүүлгийн үйлчилгээг ард иргэдэд алслагдсан, сүлжээ хүрээгүй газарт хүргэх хүртээмжийг нэмэгдүүлэх, дэд бүтцийн өргөтгөл, технологийн шинэчлэлтэй холбоотой төсөл, арга хэмжээг хэрэгжүүлэх;
     2. Үйлдвэрлэхэд өртөг өндөр үндэсний түүх соёл, уламжлал, хүүхэд, танин мэдэхүйн өргөн нэвтрүүлгийн бүтээл бэлтгэн хүргэх;
     3. Хүүхдэд зориулсан боловсрол, шинжлэх ухаан, танин мэдэхүй, үндэсний хэл бичиг, түүх соёл, өв уламжлалыг таниулсан контент, үндэсний хүүхэлдэйн кино, хүүхэлдэйн кино (анимэйшн)-ны дүр бүтээх, олон нийтэд түгээх;
     4. Орон нутгийн онцлогийг харуулсан бүтээл (үндэстэн ястнуудын аж байдал, байгалийн онцлог, ховордсон ан амьтан, ургамал, түүхэн газрууд, монголын түүх, соёл, өв, уламжлалыг илэрхийлсэн) бэлтгэн хүргэх
     5. Үндэсний контент үйлдвэрлэлийг хөгжүүлэхэд шаардлагатай холбогдох судалгаа, эрдэм шинжилгээний ажилд дэмжлэг үзүүлэх;
     6. Үндэсний контент үйлдвэрлэгчийг чадавхжуулах сургалт зохион байгуулах;
  2. Тухайн төсвийн жилд санд зориулан батлагдсан хөрөнгийг дараах хуваарийн дагуу зарцуулна. Үүнд:
     1. 30 хувийг энэ журмын 4.1.1-т заасан арга хэмжээнд;
     2. 50 хувийг энэ журмын 4.1.2-4.1.4-т заасан арга хэмжээнд;
     3. 20 хувийг энэ журмын 4.1.5-4.1.6-д заасан арга хэмжээнд;

**Тав. Сангийн хөрөнгөөр хэрэгжүүлэх төсөл, хөтөлбөр**

**арга хэмжээг шалгаруулах, санхүүжүүлэх**

* 1. Цахим хөгжил, харилцаа холбооны асуудал эрхэлсэн төрийн захиргааны төв байгууллага нь Сангийн хөрөнгөөр хэрэгжүүлэх төсөл, хөтөлбөр, арга хэмжээний талаар хэвлэл, мэдээллийн хэрэгсэл, цахим хуудсаар дамжуулан олон нийтэд мэдээлнэ.
  2. Сангийн хөрөнгөөр хэрэгжүүлэх төсөл, хөтөлбөр, арга хэмжээг сонгон шалгаруулах Ажлын хэсгийг төрийн бус байгууллага, мэргэжлийн холбоо болон холбогдох салбар зөвлөлийн төлөөллөөс оролцуулан цахим хөгжил, харилцаа холбооны Сайдын тушаалаар байгуулна.
  3. Энэхүү журмын 2.1-т заасан этгээд нь Сангийн хөрөнгөөр хэрэгжүүлэх төсөл, хөтөлбөр, арга хэмжээний талаарх хүсэлтийг тухайн төсвийн жилийн 1 дүгээр сарын 1-ний өдрөөс 1 дүгээр сарын 20-ны өдрийг хүртэл хугацаанд харилцаа холбооны асуудал хариуцсан төрийн захиргааны байгууллагад албан бичгээр эсвэл цахимаар ирүүлнэ.
  4. Сангийн санхүүжилтээр хэрэгжүүлэхээр ирүүлсэн төсөл, арга хэмжээ болон бүтээлийн саналыг тухайн жилийн төсвийн ерөнхийлөн захирагчийн гүйцэтгэлийн төлөвлөгөө, стратеги төлөвлөгөөний зорилго, чиглэлд нийцүүлсэн байна.
  5. Сонгон шалгаруулалтын Ажлын хэсэг нь төсөл арга хэмжээ болон бүтээлд тавигдах ерөнхий шаардлага, тусгай шаардлагыг боловсруулах, холбогдох хууль тогтоомжийн дагуу сонгон шалгаруулалтыг хийж гүйцэтгэнэ.
  6. Ажлын хэсэг нь төсөл, хөтөлбөр, арга хэмжээг хэрэгжүүлэх хүсэлтийг хүлээн авч дууссан хугацаанаас хойш ажлын 30 хоногт багтаан сонгон шалгаруулна.
  7. Ажлын хэсэг нь сангаас санхүүжилт авах төсөл, арга хэмжээг сонгон шалгаруулж, дүгнэлтийг цахим хөгжил, харилцаа холбооны асуудал сайд буюу сангийн даргад танилцуулна.
  8. Цахим хөгжил, харилцаа холбооны Сайд (сангийн дарга) энэ журмын 5.7-д заасан дүгнэлтийг үндэслэн Засгийн газрын тусгай сангийн тухай хуулийн 26.1-т нийцүүлэн төсөл, арга хэмжээг санхүүжүүлэх шийдвэр гаргана.

**Зургаа. Гүйцэтгэлийг тайлагнах, хяналт тавих**

* 1. Сангийн зарцуулалтын тайланг Засгийн газрын тусгай сангийн тухай хуулийн 24 дүгээр зүйлийн 24.1-т заасны дагуу хагас, бүтэн жилээр гаргаж, Төсвийн тухай хуулийн 54 дүгээр зүйлд заасан тайланд тусган санхүү, төсвийн асуудал эрхэлсэн төрийн захиргааны төв байгууллагад ирүүлнэ.
  2. Төрийн аудитын байгууллага сангийн зарцуулалтын тайланд Төрийн аудитын тухай хуульд заасны дагуу аудит хийж, дүгнэлт гаргана.
  3. Цахим хөгжил, харилцаа холбооны асуудал эрхэлсэн төрийн захиргааны төв байгууллага нь сангийн хөрөнгийн зарцуулалтын жилийн эцсийн тайланг аудитын дүгнэлтийн хамт тайлан гарснаас хойш 20 хоногийн дотор хэвлэл, мэдээллийн хэрэгслээр нийтэд мэдээлнэ.

---o0o---